Faf praat oor die skopgrappiesFaf de Klerk. (Foto: GB Jordaan) Die Springbok-skrumskakel, Faf de Klerk, loop deesdae onder internetgrapjasse deur en dit is veral sy skoppe van agter die skrums en losgemale wat vir lekker grapmateriaal sorg. De Klerk het die afgelope naweek in die kwarteindstryd teen Japan die bal 17 keer in 74 minute geskop, terwyl hy die bal 36 keer na ander spelers laat loop het. Die Bok-skrumskakel se oënskynlike skopbeheptheid het hom die bynaam “Gaan Skop de Klerk” by grapjasse op sosiale media besorg. Tog berig die rugbywebwerf Rugby Rocks dat die blonde skrumskakel nie sy humorsin verloor het nie. “Jy moet die humor in hierdie tipe dinge raaksien. As jy te veel aandag daaraan gee, sal jy begin om fokus te verloor op dinge wat werklik belangrik is,” het De Klerk gesê. Hy het bygevoeg dat dit onmoontlik is om nie grappies op sosiale media raak te sien nie. “Party van die goed is regtig snaaks en ek geniet die meeste van hulle. Tog is daar ouens wat ’n bietjie persoonlik raak. Ek kan verstaan dat mense baie lief is vir die Springbokke en baie betrokke by die span is; as daar byvoorbeeld iets gebeur waarmee hulle nie heeltemal saamstem nie, sal hulle hul misnoeë duidelik te kenne gee.” De Klerk se oudafrigter by die Pumas, Jimmy Stonehouse, het op sy beurt aan Maroela Media gesê dat ŉ mens nie die 28-jarige nommer nege vir die skopplan kan kritiseer nie, aangesien dit definitief die Bokke se wedstrydstrategie is. “As mens kyk toe Herschel (Jantjies) op die veld verskyn het, het hy ook maar geskop; gaan kyk na die All Black-wedstryd en dieselfde het gebeur. “Jy kan wel vir Faf kritiseer op die uitvoer van die skoppe – is dit té ver of té diep. En die tweede ding, as hy skop dan kan mens die vleuels of die senters wat die bal moet jaag en nie goed genoeg in die lug daarom meeding nie, kritiseer. “Maar wat die aantal skoppe betref, moet niemand my vertel dat dit Faf is wat só bly skop nie, dit is definitief die Bokke se wedstrydplan.” Springbok-hardebaard Duane Vermeulen het ook al vir De Klerk in die bres getree. “Ons het ’n vasgestelde wedstrydplan en ons probeer om daarby te bly. Faf weet hoe om rugby te speel en hy bly ook getrou aan ons plan,” het Vermeulen gesê.